Heilbrigðisráðuneytið

7. október 2022

**Umsögn**

British American Tobacco Denmark A/S leggur hér fram umsögn sína við fyrirhugaða endurskoðun heilbrigðisráðuneytisins á tóbaksvarnalögum með innleiðingu tóbaksvarnatilskipunarinnar (2014/40/ESB) á Íslandi.

**Inngangur**

Athygli British American Tobacco Denmark A/S (hér eftir BAT) hefur verið vakin á fyrirhuguðu frumvarpi ríkisstjórnarinnar sem miðar að innleiðingu tóbaksvarnatilskipunarinnar (2014/40/ESB) (hér eftir TPD2). BAT tekur jafnframt eftir því að ríkisstjórnin hefur ákveðið að styðjast við það aðlögunartímabil fyrir TPD2 sem tilgreint er í viðaukanum við tillögu leiðtogaráðs Evrópusambandsins frá 22. nóvember 2021. BAT vill koma á framfæri þakklæti til íslenskra stjórnvalda fyrir þessa ákvörðun.

Að því sögðu vill BAT draga fram tvö mikilvæg atriði sem félagið telur að þurfi að hafa í huga við innleiðingu TPD2 í íslenskan rétt:

1. Að áhersla sé lögð á að styðjast við það aðlögunartímabil sem tilgreint er í fyrirhuguðu frumvarpi og koma á samstarfi milli iðnaðar, eftirlitsaðila og hagsmunaaðila til að tryggja snurðulaus umskipti fyrir alla hlutaðeigandi. Afleidda löggjöf ætti að birta eins fljótt og auðið er svo aðlögunartímabilið standist.
2. Að túlkun á breidd og lestrarstefnu almennu viðvörunarinnar sé sambærileg við það sem þekkist í Svíþjóð, svo það útiloki ekki svokallað Super Slim-umbúðasnið af markaðnum.

**1. Að tryggja snurðulaus umskipti fyrir alla**

BAT vill leggja áherslu á að innleiðing á TPD2 á Íslandi fari fram í nánu samstarfi tóbaksframleiðenda, ÁTVR, heilbrigðisráðuneytisins og annarra hlutaðeigandi hagsmunaaðila til að tryggja snurðulaus umskipti.

Að okkar mati er þetta besta leiðin fram á við fyrir alla hagsmunaaðila, þar sem það er mikilvægt fyrir framleiðendur að fá fyrirmæli og upplýsingar um heilsuviðvaranir, skiptast á skoðunum um bestu starfsvenjur og til að koma í veg fyrir misskilning og mistök við innleiðingu á tilskipun í íslenskan rétt. Því ætti að birta afleidda löggjöf eins fljótt og auðið er eftir samþykkt frumvarpsins.

Að auki vill BAT einnig minna ríkisstjórn Íslands á að breyting á TPD2 mun hafa umtalsverðar breytingar á tóbaksmarkaði á Íslandi í för með sér, breytingar sem þarf að innleiða í framleiðslulínu framleiðenda. Af þeim sökum er mikilvægt að íslensk stjórnvöld standi við fyrirhugaða innleiðingu 1. desember 2023 eins og fram kemur í 18. gr. fyrirhugaðs frumvarps.

Bindandi samningur um innleiðingardagsetningu er nauðsyn fyrir framleiðendur þar sem taka þarf upp nýjar reglur um umbúðir og merkingar við framleiðslu sígaretta fyrir íslenskan markað. BAT vill undirstrika að það tekur 12 mánuði fyrir okkur að breyta framleiðslulínunni til að vörur okkar samræmist kröfum á Íslandi.

Þar sem fylgni við lög og reglur er einn af hornsteinunum í starfsemi BAT, viljum við undirstrika mikilvægi þess að gildistaka TPD2 verði 1. desember 2023.

**2. Koma í veg fyrir útilokun Super Slim-umbúðasniðs af markaðnum**

BAT vill undirstrika að ákvörðun um túlkun á breidd almennrar viðvörunar á pökkum (að lágmarki 20 mm)[[1]](#footnote-1) og lestrarstefnu hennar getur valdið óþarfa sóun á pakkningaefni og grafið undan viðleitni til að draga úr umhverfisspjöllum.

Til að forðast þetta og tryggja að neytendur geti nálgast mismunandi snið, mælir BAT með því að nota sænsku túlkunina á breidd pakka.[[2]](#footnote-2) Sænska túlkunin, sem tíðkast jafnframt meðal annarra landa, heimilar mismunandi umbúðasnið og þar með hægt að halda „mjóu“ umbúðasniði sem fyrirfinnst á íslenska markaðnum, auk þess að lágmarka sóun á pappa sem notaður er í umbúðirnar. Þetta er gert með því að styðjast við „landslags“-lestur (e. landscape) á pakkanum, í stað „andlitsmynda“-lestrar (e. portrait) á almennu viðvöruninni. Í meginatriðum þýðir þetta að almenna viðvörunin yrði lögð á breiðari hlið pakkans, þar sem hún myndi þá uppfylla 20 mm kröfuna en stangast ekki á við 16 mm þykktarkröfuna fyrir mjórri pakka.

\*\*\*

Ef ráðuneytið óskar eftir frekari skýringum á ofangreindu eða hefur einhverjar aðrar spurningar er BAT að sjálfsögðu til reiðu.

1. Eins og kveðið er á um í 9.3. gr. <https://eur-lex.europa.eu/legal-content/EN/TXT/HTML/?uri=CELEX:32014L0040> [↑](#footnote-ref-1)
2. <https://eur-lex.europa.eu/legal-content/SV/TXT/PDF/?uri=CELEX:32015D1842&from=SV> [↑](#footnote-ref-2)